b'\n_START_ARTICLE_\nDeveta dalmatinska divizija NOVJ-a\n_START_PARAGRAPH_\nDeveta dalmatinska divizija NOVJ-a formirana je 13. velja\xc4\x8de 1943. godine u Imotskom naredbom Vrhovnog komandanta NOV i POJ Josipa Broza Tita. U njen sastav su u\xc5\xa1le Tre\xc4\x87a, \xc4\x8cetvrta i Peta dalmatinska brigada NOVJ-a.\n_START_SECTION_\nBorbeni put Devete divizije\n_START_PARAGRAPH_\nTijekom Bitke na Neretvi divizija je vodila obrambene borbe u okolini Imotskog i u zapadnoj Hercegovini protiv \xc4\x8detnika i njema\xc4\x8dke vojske. Tijekom prebacivanja preko rijeke Neretve Vrhovni \xc5\xa1tab NOV-a i POJ-a je diviziju anga\xc5\xbeirao za prijenos ranjenika preko planine Prenj i za\xc5\xa1titu Centralne bolnice. Pokret pod teretom nosila sa ranjenicima preko vrleti zale\xc4\x91ene planine predstavljao je za slabo obu\xc4\x8dene borce te\xc5\xa1ko isku\xc5\xa1enje. Osim gubitaka od smrzavanja, prilikom transporta ranjenika u diviziji je zavladala epidemija tifusa, koji je umanjio brojnost jedinica._NEWLINE_Nakon zauzimanja Nevesinja divizija je ostala u Nevesinjskom polju, anga\xc5\xbeirana u odbijanju neprekidnih talijansko-\xc4\x8detni\xc4\x8dkih napada. Zbog umanjenog brojnog stanja i borbene efikasnosti divizija je naredbom Vrhovnog \xc5\xa1taba NOVJ-a od 12. travnja rasformirana, kao i \xc4\x8cetvrta i Peta dalmatinska brigada. Njihovim ljudstvom popunjene su ostale postrojbe. ijeBitke na Sutjesci, 3. lipnja 1943. godine rasformirana je i Tre\xc4\x87a dalmatinska udarna brigada._NEWLINE_Deveta dalmatinska divizija obnovljena je po\xc4\x8detkom rujna 1943. godine odlukom \xc5\xa1taba \xc4\x8cetvrte operativne zone Glavnog \xc5\xa1taba NOV-a i PO-a Hrvatske u okolini Splita. Formiran je \xc5\xa1tab na \xc4\x8delu sa zapovjednikom Antom Baninom i politi\xc4\x8dkim komesarom Edom Santinijem, a diviziju su \xc4\x8dinile Prva i novoformirana Tre\xc4\x87a dalmatinska udarna brigada. U sastav divizije u\xc5\xa1la je 12. rujna 1943. godine i novoformirana \xc4\x8cetvrta dalmatinska brigada, sa kojom je divizija imala oko 3 500 boraca._NEWLINE_Od samog osnivanja Deveta dalmatinska divizija anga\xc5\xbeirana je u o\xc5\xa1trim borbama tijekom obrane Splita. Od osnivanja Osmog dalmatinskog korpusa 7. listopada 1943. godine do kraja rata Deveta dalmatinska divizija bila je u njegovom sastavu._NEWLINE_Od prosinca 1943. do kraja srpnja 1944., jadransko zale\xc4\x91e bilo je popri\xc5\xa1te niza dobro smi\xc5\xa1ljenih i energi\xc4\x8dno vo\xc4\x91enih operacija njema\xc4\x8dke Druge oklopne armije usmjerenih na osiguravanje vitalnih to\xc4\x8daka i komunikacija i nano\xc5\xa1enje \xc5\xa1to te\xc5\xbeih udaraca NOVJ-a. U svim ovim operacijama i ofenzivnim protumjerama NOVJ-a u dalmatinskom zale\xc4\x91u izme\xc4\x91u Livna i Like sudjelovala je i Deveta dalmatinska divizija. Ona je kona\xc4\x8dno oslobodila Livno 10. listopada 1944. godine i nakon toga predstavljala desnokrilnu napadnu kolonu koja je kroz neprijateljsku pozadinu sudjelovala ostalim postrojbama Osmog dalmatinskog korpusa tijekom Kninske operacije._NEWLINE_U velja\xc4\x8di 1945. godine, divizija je sudjelovala u Mostarskoj operaciji, a tijekom o\xc5\xbeujka i travnja u Li\xc4\x8dko-primorskoj operaciji. Tijekom Tr\xc5\xa1\xc4\x87anske operacije desantom sa otoka Cresa na obalu Istre izvr\xc5\xa1ila je energi\xc4\x8dan upad u pozadinu te\xc5\xa1ko utvr\xc4\x91ene rije\xc4\x8dke fronte njema\xc4\x8dkog 97. korpusa, zna\xc4\x8dajno doprinose\xc4\x87i tempu i zavr\xc5\xa1nom uspjehu operacije._NEWLINE_Ukazom Vrhovnog \xc5\xa1taba NOV-a i POJ-a u prosincu 1944. godine Osma dalmatinska divizija progla\xc5\xa1ena je udarnom u znak priznanja za postignute uspjehe.'